Túrakód: K505\_01 / Táv.: 53,6 / Frissítve: 2018-03-20

Túranév: Szentes térsége / 50-60 km-es edzőkör #1

Leírás:

53,6 km-es edző „körünk” jó minőségű úton vezet Gádoros határába. Ugyanazon a nyomvonalon jutunk el a fordulópontig, mint vissza.

Tréningünk a Széchenyi liget kapujából indulunk *(úp.: 000iep)* a városközpont irányába *(K)*, a Kurca felett átgurulva a kerékpárúton. Rögtön az első körforgalomnál balra tartsunk *(É)*! Kisebb utcákon keresztül szeljük át a várost a központ forgalmának kikerülése érdekében.
Kövessük a nyomvonalat az alábbi utcákon át: Tóth József u., *(jobbra)* Arany János u., Bajcsy-Zsilinszky u., *(jobbra)* Bercsényi u., *(balra)* Baross u., *(rögtön jobbra)* Kolozsvár u., *(balra a vasútátjárón át)* Attila út.
*(Választhatjuk a belvároson át vezető kerékpárutat is, de ez esetben nagyobb figyelemre lesz szükségünk a biztonságos átjutáshoz.)*

A vasútátjáró utáni körforgalmat elérve egyenesen haladjunk tovább a fábiáni úton *(4643)*, melyre a 65,7 km szelvényben térünk rá.
Mérsékelt forgalom mellett, jó minőségű úton tekerhetjük pedálunkat. Útközben elgurulunk a Kunhalmok egyike, Kántor-halom, majd a dónáti bekötőút mellett. Odébb, az 58 km táblát megelőző és követő nagy kanyarulat között átgurulunk a Kórógy-ér hídján. A kanyarulatokból kiérve egyenesen hajthatunk. Fábiánsebestyén belterületén az 53-as km táblánál a Nagymágocs, Eperjes kereszteződésben egyenesen haladjunk tovább.
Később elhaladunk az Almáskert buszmegálló és vasúti megálló mellett, mely a balunkon lévő néhány épületnél található, valamint Eperjes-Újvárost is elhagyjuk.
A jobbról becsatlakozó Alföldi Kéktúra észlelését követően nem sokkal, elérjük a megyehatáron található *(43,2 km szelvény)* eperjesi leágazást. Ez edzőkörünk fordulópontja *(úp.: 019ford)*.

Akinek visszaindulás előtt frissítő pontra van szüksége, az guruljon beljebb Gádoros felé, de számoljon az útminőségének romlásával.
*(Itt a fordulópont közelében /D-i oldal/ lévő közkút, nem üzemel!)*

Visszafelé vezető utunkon, kövessük az idefelé bejárt nyomvonalat, esetleg a szentesi szakaszon, válasszuk a városközponti részein átvezető lehetőséget.

Feldolgozták: Vukovich Sándor (Vuki), 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*